text:
Mene...Kotiin3DAbstraktiArkkitehtuurianimaatioEläimetlinnutPyörätautotSarjakuvatJulkkiksetKaupunkiVärikäsTietokoneetViileäSöpöKukkaHauskaPelitTytötteHDLomaKuumaElääLogoRakkausElokuvatmusiikkiluontopaikatavaruusUrheiluteknologiaMaailmanLisää	Kotiin / Rakkaus / HD rakkaus taustakuvat	HD rakkaus taustakuvat
6,586 näkymät
0	HD rakkaus taustakuvat
Tässä on kokoelma HD rakkaus taustakuvat kokoelma For Pöytäkoneet, Kannettavat, puhelimissa ja Tabletit. Täällä 5dwallpaper.com, on yli satoja tuhansia taustakuvat ovat ladattavissa. Voit ladata Jokainen Taustakuva ilmaiseksi.
Vähän tietoa rakkaudesta
Jos Like This HD rakkaus taustakuvat Collection Anna Tykkää Ja Jaa Facebook.
piipittää Tietoja Love Peace Edellinen: Game taustakuvia HD Collection
seuraava: HP tapetti HD kokoelmat
tapetti mac HDlataa taustakuva hd IlmainenVauva taustakuvat HD CollectionHD rakkaus taustakuvatlukitusruutu taustakuvat HDkaunis taustakuvia High Resolution Downloadkimallus tapetti HDiphone tapetti High Resolution Downloadmuoti taustakuva HDhouse tapetti HD Download Suunnitellut 5dwallpaper.com | Powered by zuuur.com	© Copyright 2016, Kaikki oikeudet pidätetään	Siirry alkuun

matches: HD HD HD HD HD HD HD hd HD HD


text:
ISÄLTÄ TYTTÄRELLE ohjelmatiedot - Telsu.fi
Haulla isältä tyttärelle löytyy 25 aiemmin esitettyä tv-ohjelmaa.
Isältä tyttärelle12u
to 15.03. klo 20:00 - 21:00
8/8. Franca tahtoo itsenäistyä. Seuraako hän sydämensä ääntä? Giovanni aikoo myydä tislaamonsa kilpailijalleen. Maria Teresalla on asiasta oma mielipiteensä. Kuinka perheyrityksen käy? (U) HD
2018-03-15 20:002018-03-16 21:00Europe/HelsinkiIsältä tyttärelle (Yle Teema & Fem)8/8. Franca tahtoo itsenäistyä. Seuraako hän sydämensä ääntä? Giovanni aikoo myydä tislaamonsa kilpailijalleen. Maria Teresalla on asiasta oma mielipiteensä. Kuinka perheyrityksen käy? (U) HDTelsu.fi
7/8. Raskas suru painaa Franzan perhettä. Sofia lähtee moottoripyöräilemään Brasiliaan, jossa hän kuulee yllättäviä uutisia äidistä. Riccardon vaimo Laura saa tarpeekseen. (U) HD
2018-03-14 20:002018-03-15 21:00Europe/HelsinkiIsältä tyttärelle (Yle Teema & Fem)7/8. Raskas suru painaa Franzan perhettä. Sofia lähtee moottoripyöräilemään Brasiliaan, jossa hän kuulee yllättäviä uutisia äidistä. Riccardon vaimo Laura saa tarpeekseen. (U) HDTelsu.fi
pe 09.03. klo 20:00 - 21:00
6/8. Antoniolle ehdotetaan arveluttavia kauppoja. Tarttuuko hän niihin? Giuseppe saapuu Bassanoon tervehtimään Maria Teresaa. Milanon jet set -elämä houkuttelee Elenaa. Filippo päättää raitistua. (U) HD
2018-03-09 20:002018-03-10 21:00Europe/HelsinkiIsältä tyttärelle (Yle Teema & Fem)6/8. Antoniolle ehdotetaan arveluttavia kauppoja. Tarttuuko hän niihin? Giuseppe saapuu Bassanoon tervehtimään Maria Teresaa. Milanon jet set -elämä houkuttelee Elenaa. Filippo päättää raitistua. (U) HDTelsu.fi
to 08.03. klo 20:00 - 21:00
5/8. Giovanni lähettää Sofian sisäoppilaitokseen. Alistuuko tyttö kohtaloonsa? Pina loistaa television tietovisassa. Antoniolla on uusi ihastus. Elena mielii Milanon mallimarkkinoille. (U) HD
2018-03-08 20:002018-03-09 21:00Europe/HelsinkiIsältä tyttärelle (Yle Teema & Fem)5/8. Giovanni lähettää Sofian sisäoppilaitokseen. Alistuuko tyttö kohtaloonsa? Pina loistaa television tietovisassa. Antoniolla on uusi ihastus. Elena mielii Milanon mallimarkkinoille. (U) HDTelsu.fi
4/8. Giovanni päättää perehdyttää Antonion tislaamon toimintaan. Franca lähtee tapaamaan Jorgea. Yhteiskunnallinen liikehdintä tempaa mukaansa myös Maria Teresan, ja uusivuosi vaihtuu uusissa merkeissä. (U) HD
2018-03-07 20:002018-03-08 21:00Europe/HelsinkiIsältä tyttärelle (Yle Teema & Fem)4/8. Giovanni päättää perehdyttää Antonion tislaamon toimintaan. Franca lähtee tapaamaan Jorgea. Yhteiskunnallinen liikehdintä tempaa mukaansa myös Maria Teresan, ja uusivuosi vaihtuu uusissa merkeissä. (U) HDTelsu.fi
pe 02.03. klo 20:00 - 20:55
3/8. Elenan salaisuus paljastuu, ja pian vietetään häitä. Maria Teresan maailma mullistuu, kun hän muuttaa Padovaan. Kaksoset suunnittelevat lähtöä maailmalle, ja Franca tapaa vihdoin miehen menneisyydestään. (U) HD
2018-03-02 20:002018-03-03 20:55Europe/HelsinkiIsältä tyttärelle (Yle Teema & Fem)3/8. Elenan salaisuus paljastuu, ja pian vietetään häitä. Maria Teresan maailma mullistuu, kun hän muuttaa Padovaan. Kaksoset suunnittelevat lähtöä maailmalle, ja Franca tapaa vihdoin miehen menneisyydestään. (U) HDTelsu.fi
to 01.03. klo 20:00 - 20:52
2/8. Uusi ystävyys ja kirje menneisyydestä tuovat kaivattua muutosta Francan elämään. Maria Teresalle avautuu ovi uuteen maailmaan, kun taas Elenalle yksi ovi sulkeutuu. Riita grappatislaamolla saa vakavat seuraukset. (U) HD
2018-03-01 20:002018-03-02 20:52Europe/HelsinkiIsältä tyttärelle (Yle Teema & Fem)2/8. Uusi ystävyys ja kirje menneisyydestä tuovat kaivattua muutosta Francan elämään. Maria Teresalle avautuu ovi uuteen maailmaan, kun taas Elenalle yksi ovi sulkeutuu. Riita grappatislaamolla saa vakavat seuraukset. (U) HDTelsu.fi
ke 28.02. klo 20:00 - 20:51
1/8. Kaksoset syntyvät, ja Giovanni saa kaipaamansa pojan. Maria Teresa haluaa yliopistoon, mutta isän mielestä se on haihattelua. Äiti Francan puheille ilmaantuu yllättävä ihminen. (U) HD
2018-02-28 20:002018-03-01 20:51Europe/HelsinkiIsältä tyttärelle (Yle Teema & Fem)1/8. Kaksoset syntyvät, ja Giovanni saa kaipaamansa pojan. Maria Teresa haluaa yliopistoon, mutta isän mielestä se on haihattelua. Äiti Francan puheille ilmaantuu yllättävä ihminen. (U) HDTelsu.fi
la 26.08.2017 14:58 - 16:00
8/8. Franca tahtoo itsenäistyä. Seuraako hän sydämensä ääntä? Giovanni aikoo myydä tislaamonsa kilpailijalleen. Maria Teresalla on asiasta oma mielipiteensä. Kuinka perheyrityksen käy? HD
2017-08-26 14:582017-08-27 16:00Europe/HelsinkiIsältä tyttärelle (Yle Teema & Fem)8/8. Franca tahtoo itsenäistyä. Seuraako hän sydämensä ääntä? Giovanni aikoo myydä tislaamonsa kilpailijalleen. Maria Teresalla on asiasta oma mielipiteensä. Kuinka perheyrityksen käy? HDTelsu.fi
la 26.08.2017 14:50 - 15:55
2017-08-26 14:502017-08-27 15:55Europe/HelsinkiIsältä tyttärelle (Yle Teema & Fem)8/8. Franca tahtoo itsenäistyä. Seuraako hän sydämensä ääntä? Giovanni aikoo myydä tislaamonsa kilpailijalleen. Maria Teresalla on asiasta oma mielipiteensä. Kuinka perheyrityksen käy? HDTelsu.fi
la 26.08.2017 14:00 - 14:58
7/8. Raskas suru painaa Franzan perhettä. Sofia lähtee moottoripyöräilemään Brasiliaan, jossa hän kuulee yllättäviä uutisia äidistä. Riccardon vaimo Laura saa tarpeekseen. HD
2017-08-26 14:002017-08-27 14:58Europe/HelsinkiIsältä tyttärelle (Yle Teema & Fem)7/8. Raskas suru painaa Franzan perhettä. Sofia lähtee moottoripyöräilemään Brasiliaan, jossa hän kuulee yllättäviä uutisia äidistä. Riccardon vaimo Laura saa tarpeekseen. HDTelsu.fi
Isältä tyttärelle12
2017-08-24 20:002017-08-25 21:00Europe/HelsinkiIsältä tyttärelle (Yle Teema & Fem)8/8. Franca tahtoo itsenäistyä. Seuraako hän sydämensä ääntä? Giovanni aikoo myydä tislaamonsa kilpailijalleen. Maria Teresalla on asiasta oma mielipiteensä. Kuinka perheyrityksen käy? HDTelsu.fi
2017-08-23 20:002017-08-24 21:00Europe/HelsinkiIsältä tyttärelle (Yle Teema & Fem)7/8. Raskas suru painaa Franzan perhettä. Sofia lähtee moottoripyöräilemään Brasiliaan, jossa hän kuulee yllättäviä uutisia äidistä. Riccardon vaimo Laura saa tarpeekseen. HDTelsu.fi
la 19.08.2017 14:57 - 15:55
6/8. Antoniolle ehdotetaan arveluttavia kauppoja. Tarttuuko hän niihin? Giuseppe saapuu Bassanoon tervehtimään Maria Teresaa. Milanon jet set -elämä houkuttelee Elenaa. Filippo päättää raitistua. HD
2017-08-19 14:572017-08-20 15:55Europe/HelsinkiIsältä tyttärelle (Yle Teema & Fem)6/8. Antoniolle ehdotetaan arveluttavia kauppoja. Tarttuuko hän niihin? Giuseppe saapuu Bassanoon tervehtimään Maria Teresaa. Milanon jet set -elämä houkuttelee Elenaa. Filippo päättää raitistua. HDTelsu.fi
la 19.08.2017 14:00 - 14:57
5/8. Giovanni lähettää Sofian sisäoppilaitokseen. Alistuuko tyttö kohtaloonsa? Pina loistaa television tietovisassa. Antoniolla on uusi ihastus. Elena mielii Milanon mallimarkkinoille. HD
2017-08-19 14:002017-08-20 14:57Europe/HelsinkiIsältä tyttärelle (Yle Teema & Fem)5/8. Giovanni lähettää Sofian sisäoppilaitokseen. Alistuuko tyttö kohtaloonsa? Pina loistaa television tietovisassa. Antoniolla on uusi ihastus. Elena mielii Milanon mallimarkkinoille. HDTelsu.fi
2017-08-17 20:002017-08-18 21:00Europe/HelsinkiIsältä tyttärelle (Yle Teema & Fem)6/8. Antoniolle ehdotetaan arveluttavia kauppoja. Tarttuuko hän niihin? Giuseppe saapuu Bassanoon tervehtimään Maria Teresaa. Milanon jet set -elämä houkuttelee Elenaa. Filippo päättää raitistua. HDTelsu.fi
ke 16.08.2017 20:00 - 21:00
2017-08-16 20:002017-08-17 21:00Europe/HelsinkiIsältä tyttärelle (Yle Teema & Fem)5/8. Giovanni lähettää Sofian sisäoppilaitokseen. Alistuuko tyttö kohtaloonsa? Pina loistaa television tietovisassa. Antoniolla on uusi ihastus. Elena mielii Milanon mallimarkkinoille. HDTelsu.fi
la 12.08.2017 14:55 - 15:55
4/8. Giovanni päättää perehdyttää Antonion tislaamon toimintaan. Franca lähtee tapaamaan Jorgea. Yhteiskunnallinen liikehdintä tempaa mukaansa myös Maria Teresan, ja uusivuosi vaihtuu uusissa merkeissä. HD
2017-08-12 14:552017-08-13 15:55Europe/HelsinkiIsältä tyttärelle (Yle Teema & Fem)4/8. Giovanni päättää perehdyttää Antonion tislaamon toimintaan. Franca lähtee tapaamaan Jorgea. Yhteiskunnallinen liikehdintä tempaa mukaansa myös Maria Teresan, ja uusivuosi vaihtuu uusissa merkeissä. HDTelsu.fi
la 12.08.2017 14:00 - 14:55
3/8. Elenan salaisuus paljastuu, ja pian vietetään häitä. Maria Teresan maailma mullistuu, kun hän muuttaa Padovaan. Kaksoset suunnittelevat lähtöä maailmalle, ja Franca tapaa vihdoin miehen menneisyydestään. HD
2017-08-12 14:002017-08-13 14:55Europe/HelsinkiIsältä tyttärelle (Yle Teema & Fem)3/8. Elenan salaisuus paljastuu, ja pian vietetään häitä. Maria Teresan maailma mullistuu, kun hän muuttaa Padovaan. Kaksoset suunnittelevat lähtöä maailmalle, ja Franca tapaa vihdoin miehen menneisyydestään. HDTelsu.fi
2017-08-10 20:002017-08-11 21:00Europe/HelsinkiIsältä tyttärelle (Yle Teema & Fem)4/8. Giovanni päättää perehdyttää Antonion tislaamon toimintaan. Franca lähtee tapaamaan Jorgea. Yhteiskunnallinen liikehdintä tempaa mukaansa myös Maria Teresan, ja uusivuosi vaihtuu uusissa merkeissä. HDTelsu.fi
ke 09.08.2017 20:00 - 20:53
2017-08-09 20:002017-08-10 20:53Europe/HelsinkiIsältä tyttärelle (Yle Teema & Fem)3/8. Elenan salaisuus paljastuu, ja pian vietetään häitä. Maria Teresan maailma mullistuu, kun hän muuttaa Padovaan. Kaksoset suunnittelevat lähtöä maailmalle, ja Franca tapaa vihdoin miehen menneisyydestään. HDTelsu.fi
la 05.08.2017 14:50 - 15:45
2/8. Uusi ystävyys ja kirje menneisyydestä tuovat kaivattua muutosta Francan elämään. Maria Teresalle avautuu ovi uuteen maailmaan, kun taas Elenalle yksi ovi sulkeutuu. Riita grappatislaamolla saa vakavat seuraukset. HD
2017-08-05 14:502017-08-06 15:45Europe/HelsinkiIsältä tyttärelle (Yle Teema & Fem)2/8. Uusi ystävyys ja kirje menneisyydestä tuovat kaivattua muutosta Francan elämään. Maria Teresalle avautuu ovi uuteen maailmaan, kun taas Elenalle yksi ovi sulkeutuu. Riita grappatislaamolla saa vakavat seuraukset. HDTelsu.fi
la 05.08.2017 14:00 - 14:50
1/8. Kaksoset syntyvät, ja Giovanni saa kaipaamansa pojan. Maria Teresa haluaa yliopistoon, mutta isän mielestä se on haihattelua. Äiti Francan puheille ilmaantuu yllättävä ihminen. HD
2017-08-05 14:002017-08-06 14:50Europe/HelsinkiIsältä tyttärelle (Yle Teema & Fem)1/8. Kaksoset syntyvät, ja Giovanni saa kaipaamansa pojan. Maria Teresa haluaa yliopistoon, mutta isän mielestä se on haihattelua. Äiti Francan puheille ilmaantuu yllättävä ihminen. HDTelsu.fi
to 03.08.2017 20:00 - 20:51
2017-08-03 20:002017-08-04 20:51Europe/HelsinkiIsältä tyttärelle (Yle Teema & Fem)2/8. Uusi ystävyys ja kirje menneisyydestä tuovat kaivattua muutosta Francan elämään. Maria Teresalle avautuu ovi uuteen maailmaan, kun taas Elenalle yksi ovi sulkeutuu. Riita grappatislaamolla saa vakavat seuraukset. HDTelsu.fi
ke 02.08.2017 20:00 - 20:51
2017-08-02 20:002017-08-03 20:51Europe/HelsinkiIsältä tyttärelle (Yle Teema & Fem)1/8. Kaksoset syntyvät, ja Giovanni saa kaipaamansa pojan. Maria Teresa haluaa yliopistoon, mutta isän mielestä se on haihattelua. Äiti Francan puheille ilmaantuu yllättävä ihminen. HDTelsu.fi
www.telsu.fi > ohjelmatiedot > Isältä tyttärelle

matches: HD HD HD HD HD HD HD HD HD HD HD HD HD HD HD HD


text:
Seksiseuraa Naisista Sexi Homo Pelit / Homo
Joven interacial videos x videos porno gratis porno espqñol arabes porno porno sadomasoquista rubias putas porno en español alexis texas porno casting pornos trios porno años lesbianas follandose muy xorras putitas gratis porno español sonia baby porno gratis pprno gratis gangbang videos x grandes follando como chupar un coño xxx maduras tias con tetonas sex tube pillados follando con el amor vidios eroticos videos videos porno hentai xxx porno video sexo abuelas peludas videos pollones castingcouch-x moms xxx coñitos calientes por el amor porno japonesas xxx madres madre porno.
cumlouder vidios porno de putas videos porno madre hijo videos videos enfermeras sexo videos pornos gratis viejos free pono gratis masages xxx porno gratis manga porno español sexo grates rubias18 universitarias calientes por dinero torbe vídeos porno cocina videos de guarras alexis texas follando videosdesexogratis xxx natalia z mamadas de maduritas gratis hd tias buenas xxx sexo amateur gordas españolas follando sexo duro videos dunia montenegro porno putas enfermeras lesbianas chicas tetonas mujeres muy guarras x videos maduras porn travesti porno lesbico gratis videos tetas negras sasha grey roxy raye pirno casting porno blackonblondes videos x videos parejas calientes videos poro gratis porno porno español gratis porno hd porn free milfxxx sexo joven follando videoa porno embarazadas lesbianas en español vidios pornos gratuitos transexuales ztod videos porno gratis putas xx porno antiguo follar en español es.
con polla videos porno porno chinos follando rubias desnudas videos porno viejas follando videosx hd webcam xxx famosas follando películas porno gratis videos porno gratis rubias maduras poprno milfs porno.
con embarazadas porno orgias maduras mujeres lesvianas calientes tetas pequeñas xxx muyzorrras jovenes porno en ponferrada vídeos porno transexuales abuelas calientes peliculas porno maduros sexo porno madura porn maduras porno en español xxx hd gratis de follar por el culo pajas femeninas anal rubias culos videos porno gratis en tetas de hombres pajas masculinas sexo xxx follando con enanos eva angelina hentai video xxx rubias 19 videos porno gratis descargar videos porn chat porno porno español parejas follando con jovenes calientes videos de lesbianas follando pov hd free hd travestis xxx putas hd bajar porno casting porno maduras videos viejas porno videos porno transesual maduras follando videos putas follando vicky storm super pollas culonas paris hilton porn porn tub casting xxx viejos videos porno vidios por culo julia de transexuales gratis videos porno en alta definicion videos porno pov porn tube actrices gordasxx pollasgrandes videos xxx spanish porn porno prono gratis folladas en hd nacho vidal coño caliente lesbianas follandose a su vecina xxx lesbianas gordas sexo videopornogratis folladas de madres e hija dando por el coño caliente descargar videos de madres videos caseros porno gratuitas masajes lesbicos vidios porno con latinas culonas y gordas desnudas porno gratis vidios pormo porotube porrno gratis 18 porn video porno anal videos pornos de casa cachonda xvideos porno asiatica follando videos sexo chicas sexis desnudas videos xxx sexo amateur españa porno gratis videos phorno nenas putas alexis texas video porno de hentai porno árabe riley steele vidios de parejas follando porno rubias desnudas poprno milfs xxx sexo hentai xxx xxx gratis porno virgenes porno con maduras follando viejas sexi porno trio con ver pelis xxx abuelos porno preñadas porno pollas fayna vergara videos porno con doble penetracion paris hilton videos porno masajes eroticos de pollas porno en español porno en español hd super tetas grandes y culonas gratis videos españoles xxx tetonas madura se folla en la calle del porno fuerte videos de travestis españoles porno rubias 18 ver videos porno transexual porno gratis viejos porno trios gratis casting porno videos cunnilingus videos porno playa video hentai gratis chicas guaras videos porno de sexo grtis follando videos pornos gratis vídeos porno xxx porno asiático rubias tube poyas grandes naturales hombres abuelos porno xxx pollas gordas enculadas video xxx faking vidios eroticos de maduras masage porno chicas ardientes porno español videos trabestis tias con porno gey gratis videos de lesvianas jovenes rubuas 19 pelirrojas xxx lesbianas vídeos porno gratis actrices xxx sexotube videos porno con porn chicas sexo conchas peludas follando por el amor chicas haciendo el culo phorno gratis fetichismo de trios amateur hd xxx culos lesbianas penetracion chupando pollas es.
HOMO SEX AMATEUR LINGAM MASSAGE HELSINKI
Nyt julkisuudessa on keskusteltu siitä, onko koko Aito avioliitto -aloite kansalaisaloitelain vastainen. En tiennyt olisinko kotileikissä isä vai äiti, koska äidin rooliin kuuluvat kotityöt ja isän rooli oli lähinnä tulla töistä kotiin. Jostain syystä iäkkäät naiset pitävät lapsiamme onnenpekkoina. Vielä luvulla homobileet saattoivat tarkoittaa koko HLBT-väelle järjestettyjä juhlia, joissa yhteisistä lämpimistä voileivistä haaveilevat marimekkopaitaiset naisparit tanssivat hitaita samalla, kun nahkapäähineisiin pukeutuneet SM-miehet ruoskivat toisiaan yökerhon toisessa nurkassa. Ajattelin, ettei tämä maailma ole minua varten.
Hieronta munkkiniemi ilmaista seksi gay
Video videos xxx videos x masajes videos de maduras porno de viejos gordita follada video lesbiana videos eroticos mujeres desnudas videos mujeres jovenes lesvianas chicas haciendo sexo gratis en espanol porno español xxx porno follando follando videos x maduras chupando pollas follando rubias videos porno chino gratis tetonas orgias amateur xxx videosx hd tias corriendose follando videosdesexogratis sexo anal en español grati sexo gratis actrices x videos porno gratis videos amateur sexo peludas gratis putas viejas folladoras mandingo videos porno en la playa gordas actores porno joven videos x laura lion ver videos de sexo gratis videos porno gratis peli porno mamadas maduras gratis xxx morenas xxx amater casero abuelas videos porno sexo gratis maduras grandes porno vídeos de trios hd teen porn hd videos demaduras videos porno en español grati sexo con el amor xxx videos lesbicos gratis es.
con travestis maduras videos viejas xxx sexo anal extremo chicas desnudad hd porno hentai xxx rubias abuelas x españoles xxx hentai videos x-art gratis culos xxx brasileñas porno gold masages xxx hd videos gratis pollas grandes videos porno vintage travestis cordoba porno amaters maduras hd viejas calientes videos porno italianas porno lesvi shyla stylez hd videos tetas grandes porno mandingo vídeos porno xx sexo maduras porno hd vedios de chicas jovenes follando películas porno en castellano gratis negras desnudas porno peliculas sexo asiatico latina porno lesbicas videos porno maduro peliculas porno gratis videos morenas maduras actrices del porno gratis porno viejas follan videos eroticos mujeres mayores chicas sexis desnudas mujeres muy putas videos trios porno lesvico travesti cordoba julia de viejos tias en español videos porno en hd videos porno de lesbianas porno espanol tetas follando masajes maduras gorditas intercambio parejas porno porno clasic follando pajas femeninas porno en español hd videos porno porno porno fuerte xxx caperucita roja porno completos porno xxl porno.
cumlouder hd conchas peludas ancianas lesbianas tias desnudas casting porno duro sexo rubias pajas a hombres peludos videos chicas pornos xxx hd porn vintage porno ruvias follando tube videos porno con pene enorme chicas gratis videos x rubias putas mamando polla gordas folladas alanah rae cumloader parejas mandingo videos pirnos porno tetas grandes gordas gratis videos porno duro actrices porno con maduras folladoras dildos gigantes videos porno anal sexo con x chicas haciendo el coño buscar porno tetas muy calientes follando abuela folla a cuatro patas x videos porno rubias19 folladas alanah rae cumloader xxx porno de soltera porno gratiss twink porno porno gey videos porno homosexual peliculas porno transex porno actrices porno tetonas españolas videos de trios porno bbw putas porno enfermeras lesbianas porno porno amater quiero ver porno xxx ver vídeos porno viejas haciendo sexo xxx gratis porn follada negras actricesporno cincuentonas cachondas videos porno gordos cumlauder gratis videos sexo erotico hombres peludos videos de porno masturbaciones el coño xxx videos español maduras zorras maduras sexo en accion chicas sexy xxx mejor porno de enanas latinas cachondas videos porno free videos sexuales gratis cumlouder porno pelirrojas follando hombres videos cuarentonas cachondas web cam porno porno gratis en español tias con viejos jovenes masajes eroticos mujeres calientes enfermeras buenas desnudas videos pornos gratis pareja española follando rusas follando videos de tetonas videos porno porno bisexual porno intercambio de putas follando peliculas pornos masturbacion femenina mamada maduras videos gratis de tetonas follando xxx vídeos porno porn tube mujeres masturbandose nekane porn porno grati tetas del porno 80 estudiantes follando samia duarte sexso gratis fiesta porno casero viejas folladoras video xxx mama porno lesbianas latinas xxx películas pornográficas gratis chicas sexy xxx tias fallando lesbianas follando porno con maduras con porno sexo anal gordasfollando videos porno gordas sexis desnudas casting español secretarias tetonas cams sexo culos calientes las mejores tetas muy putas mamando xxx videos porno casting pornos gratis maduras videos porno pollas calientes enanas moms xxx videos teens chicas xxx porno gratis despedidas sexo gratis tias buenas desnudas sexo lesvico embarazada follando porno joven gratis de parejas pilladas en castellano gratis chupa tetas hermosas porno españil bajar porno madura se corre en linares videos porno enanos porno gratis porno masturbacion videos porno gratis tetona xxx corrida anal videos masaje y gordas porno enanos follando gratis famosa follando en la folla a cuatro patas x peliculas porno videos calientes negra tetona joven videos gratis sexo asiatico chicos pajeandose eyaculaciones femeninas doble penetracion vaginal maduritas.
con chinas gordo follando videos porno hd mugeres desnudas porno lesbico gratis lesbicos peliculas porno gratis xxx porno.
Suomi porno tube gay
Eroottinen hieroja homo vaasa seksi
Homoseksuaaliseen live seksi chat seksi lelut
anime porn pics free gay hd sex
beautiful homo shemale finland
kalu kosteana qntele homoseksuaaliseen
kalua video kalua tallinnasta homo

matches: hd hd hd hd hd hd hd hd hd hd hd hd hd hd hd hd hd hd hd hd hd hd hd hd


text:
Philips 3D Blu-ray -soitin BDP3280 - Gigantti
Philips 3D Blu-ray -soitin BDP3280
Tuo elokuvien taika omaan kotiin ja nauti 3D-elokuvista ja DivX HD -tiedostoista terävällä kuvanlaadulla.
Tuotenumero BDP3280
Nauti 3D-elokuvista kotisohvalla
Tukee DivX Plus HD tiedostoja
1080p HDMI ylösskaalaus
http://www.gigantti.fi/is-bin/INTERSHOP.enfinity/WFS/store-gigantti-Site/fi_FI/-/EUR/CC_ViewProductScrollSlots-AccessoriesPage?ProductUUID=.HWsGQVtslkAAAExpn9lS4Qk
Tuotenumero BDVDYOGIBEAR
BD Video, BD-ROM, BD-R/RE 2.0, DVD, DVD-Video, DVD+R/+RW, DVD-R/-RW, Video CD/SVCD, CD, CD-R/CD-RW, CD, CD-R/RW, MP3-CD, MP3-DVD
Dolby True HD, Dolby Digital Plus, Dolby Digital, DTS-HD Master Audio, Deep Color, x.v.Color
Tämä kysymys sisältää vastauksen henkilökuntamme edustajalta. 1 vastausLöytyykö Gigantista Philips - Langaton USB-sovitin WUB1110/00 tuotteen kytkemiseksi langattomaan verkkoon? K: Löytyykö Gigantin valikoimista tuotteen kytkemiseksi langattomaan verkkoon? Ohjeiden mukaan tulisi olla Philips - Langaton USB-sovitin WUB1110/00, mutta onko korvaavia tuotteita?
Sukupuoli: MiesIkä: 36-41Ryhmä: Kodinkoneet 3 kuukautta 3 viikkoa sitten
kirjoittaja Nimetön - vantaa Vastaukset Henkilökunnan edustajaV: Hei,Tällähetkellä ei ole saatavissa WUB1110/00 eikä korvaavaa Wi-Fi donglea. 3 kuukautta 3 viikkoa sitten
kirjoittaja Asiakaspalvelu (lue kaikki kysymykseni ja vastaukseni) 0 vastaustaLöytyykö Gigantista Philips - Langaton USB-sovitin WUB1110/00 tuotteen kytkemiseksi langattomaan verkkoon? Sukupuoli: MiesIkä: 36-41Ryhmä: Kodinkoneet 3 kuukautta 3 viikkoa sitten
kirjoittaja Nimetön Philips 3D Blu-ray -soitin BDP3280
Pätevä peruslaite
Ihan hyvä peruslaite.
Toimii hyvin, eli ei ole ollut mitään ongelmia.
Itselleni hommasin siksi, koska laitteessa on mahdollisuus katsoa elokuvia usb-liittimen avulla massamuistilaitteesta. Eli voi jättää perinteisille levyille hyvästit.
Ainut huono puoli oli se että, jos haluaa muutta tällä laitteella cd-levyjä mp3:siksi, niin laite ei nimeä levyjä eikä kappaleita automaattisesti.
Mutta muuten ihan pätevä kone.
Kaukosäädin löytyy ja hyvin on pelittänyt yhtä jumittumista lukuunottamatta.
Teknisten tietojen perusteella ei ole kaukosäädintä: jäisi ostamatta
Tyylikäs Blu-ray -soitin tarjoaa laadukkaan katseluelämyksen.
Toistaa 3D Blu-ray -levyjä. Nauti todentuntuisen syvästä kuvasta Full HD laadussa. Elokuvatason kuvaa 1080p nopeudella 24 kuvaa sekunnissa. Katso elokuvia alkuperäisellä nopeudella ja saat ainutlaatuisen tunnelman elokuvateatterimaisella teräväpiirtokuvalla. DTS-HD Master Audio ja Dolby TrueHD tuottavat 7.1 -kanavaisen surround-äänen Blu-ray -levyiltä. Kuulet äänen sellaisena, kuin ne alunperin on tarkoitettu. DivX Plus HD sertifioitu. Nauti teräväpiirtoisista videoista suoraan internetistä. DivX Plus HD tukee sekä DivX Plus enkoodattua sisältöä että aikaisempia DivX enkoodattuja tiedostoja jopa 1080p tarkkuuteen asti. BD Live (profiili 2.0) - nauti internetin Blu-ray -bonussisällöstä. BD-Live laajentaa teräväpiirtomaailmaa entisestään. Voit saada uusinta sisältöä liittämällä Blu-ray -soittimen internetiin. Nauti peleistä, verkkokaupoista tai lataa sisältöä. DVD-kuvan ylösskaalaus. Kuvan HDMI 1080p kuvanparannus tuottaa kristallinkirkkaan kuvan. Katso normaalitarkkuuksisia DVD-elokuvia Full HD kuvanlaadulla. Odota kunnes varastotiedot päivittyy..

matches: HD HD HD HD HD HD


text:
Nyx studio finishing powder puuteri – Uimapuvut ja alusvaatteet
Heleä valkoinen puuteri on neutraali ja sopii kaikille ihon sävyille. Meikkitaitelija Ida Ekmanin käyttövinkki: NYXin HD Studio Finishing powder on . Kevytrakenteinen ja läpikuultava viimeistelypuuteri, joka auttaa häivyttämään juonteita ja ihohuokosia.
Tämä silkinhieno kivipuuteri antaa raikkaan . NYX Cosmetics Studio Finishing Powder viimeistelypuuteri. NYXin puuteri on tarkoitettu koko kasvoille meikin viimeistelyyn sekä.
NYXin HD Studio Finishing Powder on koostumukseltaan kevyt, . Eri merkkien HD-puuterit ovat olleet pinnalla jo jonkin aikaa. Monet ovat varmasti lukeneet ainakin näistä . NYX HD Studio Finishing Powder-irtopuuterin kanssa meikkipohjani. Käytän puuteria vain hyvin pienen määrän ja levitän sen siveltimellä.
Luku 667-Edullinen ja hyvä; NYX HD Studio Finishing Powder. Puuteri on väriltään valkoista, ja se levittyy hyvin, eikä omalla ihollani korosta . NYX HD Studio Photogenic Finishing Powder on täydellisen hienojakoinen viimeistelypuuteri, joka jättää ihon pinnan kauniin ja heleän näköiseksi. Rakastan Studio Perfect Photo-loving Primer linjan Anti-Redness.
HD Finishing Powder on loistava koko kasvojen kiinnitykseen kuin myös. Puuteri on riittoisaa ja jättää silkkisen tunteen jälkeensä, hintaa tällä on 190€. Osta NYX Professional Makeup Studio Finish Powder Translucent Bangerhead. Valtuutettu jälleenmyyjä – Nopeat toimitukset – Yli 3000 .


text:
Pohjois-Suomen HAO 23.08.2019 19/0200/1 | EDILEX
Pohjois-Suomen HAO 23.08.2019 19/0200/1
Hyvä hallinto - Luottamuksen suoja - Ehdollinen sijaisapupäätös - Raukeaminen - Kustannusten korvaaminen - Maatalousyrittäjien lomituspalvelulaki
19/0200/1
01744/17/7399
Diaarinumero: 01744/17/7399
Taltionumero: 19/0200/1
Antopäivä: 23.8.2019
Maatalousyrittäjien eläkelaitos (Mela) oli hylännyt A:n oikaisuvaatimuksen lomituspalveluista vastaavan paikallisyksikön päätöksestä, jolla paikallisyksikkö oli ehdollisesti myönnettyjen sijaisapupäätösten rauettua päättänyt periä perusteettomasti myönnetystä sijaisavusta paikallisyksikölle aiheutuneet kustannukset laissa säädetyin tavoin laskettuna täysimääräisinä.
Valittaja oli ennalta pyrkinyt hyvissä ajoin useita kertoja selvittämään lomituspalveluista vastaavalta paikallisyksiköltä oikeutensa maatalousyrittäjien lomituspalvelulain (jäljempänä lomituspalvelulaki) mukaiseen sijaisapuun sen jälkeen, kun hän on täyttänyt 68 vuotta. Paikallisyksikkö oli ollut asiasta yhteydessä myös Melan asiantuntijoihin. Valittajalle oli ilmoitettu hänellä olevan 68 vuotta täytettyään normaali oikeus maatalouslomitukseen, ellei hän ota vastaan vanhuuseläkettä. Valittajan sairastuttua vakavasti paikallisyksikkö oli myöntänyt tuolloin 68 vuotta täyttäneelle valittajalle sijaisapua ehdollisilla myönteistä sairauspäivärahapäätöstä edellyttävillä päätöksillä ajalle 2.8-31.10.2016. Sekä paikallisyksikkö että Melan asiantuntijat pitivät valittajaa oikeutettuna sijaisapuun. Ehdollisissa sijaisapupäätöksissä valittajalta edellytetty Kansaneläkelaitoksen sairauspäivärahapäätös oli kielteinen sairausvakuutuslain 8 luvun 2 §:n 1 momentissa säädetyn 68 vuoden ikärajaa koskevan rajoituksen vuoksi. Kielteisen sairauspäivärahapäätöksen perusteella paikallisyksikkö päätti periä valittajalta ehdollisten sijaisapupäätösten nojalla myönnettyjen lomituspalveluiden kustannukset takaisin.
Hallinto-oikeus kumosi valituksenalaisen päätöksen hallintolain 6 §:stä ilmenevän hyvän hallinnon ja luottamuksensuojaperiaatteen vastaisena ja määräsi valittajan mahdollisesti aiheettomasti maksamat korvaukset palautettaviksi.
Hallinto-oikeus lausui päätöksensä perusteluissa muun ohella seuraavaa:
Maatalousyrittäjän oikeutta lomituspalveluihin on muutettu 1.7.2016 lähtien voimaan tulleella lailla lomituspalvelulain 7 §:n muuttamisesta. Lainmuutoksessa oikeus lomituspalveluihin 7 §:n 2 momentin 2 kohdassa tarkoitetuissa tapauksissa edellyttää sairausvakuutuslaissa myönnetyn kokoaikaisen sairauspäivärahan saamista. Lainmuutoksen johdosta maatalousyrittäjien lomituspalvelua koskevia asioita hoitavia viranomaisia oli koulutettu ja tiedotettu asiasta siten, että sairasvakuutuslain 8 luvun 2 §:ssä säädetty ikää koskeva rajoitus lomituspalvelulain 7 §:n 2 momentin 2 kohdassa tarkoitettuihin tapauksiin ei ollut tullut ilmi millään lailla. Koulutusmateriaalista ja Maatalousyrittäjien eläkelaitoksen asiantuntijoiden ohjeistuksesta oli saanut yksiselitteisesti sen kuvan, että yli 68-vuotias on oikeutettu lomituspalveluihin, mikäli hän ei ole vanhuuseläkkeellä. Sairausvakuutuslaissa säädetyn ikärajan vaikutus oli käynyt ilmi vasta Kansaneläkelaitoksen annettua 2.11.2016 kielteisen päätöksen valittajan sairauspäivärahaa koskevaan hakemukseen.
Hallinto-oikeus viittasi päätöksensä perusteluissa muun muassa Hallituksen esityksessä Eduskunnalle hallintolaiksi ja laiksi hallintolainkäyttölain muuttamisesta (HE 72/2002 vp) hallintolain 6 §:ää koskevissa yksityiskohtaisissa perusteluissa todettuun. Hallituksen esityksessä on todettu muun muassa, että yksityisen tietoinen lainvastainen menettely tai se, että oikeustilan muutos on ollut ennakoitavissa, eivät oikeuttaisi suojaamisen arvoiseen luottamukseen. Edellytyksenä siis olisi, ettei päätös perustu asianosaisen antamiin virheellisiin tai olennaisesti puutteellisiin tietoihin. Säännösehdotuksessa tarkoitettuna oikeutettuna odotuksena ei pidettäisi myöskään pelkkiä oletettuja taloudellisia odotuksia. Näin esimerkiksi viranomaisten esittämät käsitykset tai lupaukset hallinnon asiakkaille eivät saa aikaan sellaista oikeudellisesti perusteltua odotusta, johon voitaisiin vedota. Luottamuksen suojan arviointi perustuu viime kädessä tapauskohtaiseen harkintaan, jossa yksityisen luottamusta tulee punnita suhteessa julkiseen etuun.
Hallinto-oikeus totesi, että valittaja oli toiminut vilpittömässä mielessä ja selvittänyt oikeuttaan sijaisapuun useita kertoja niiltä tahoilta, joilla on ennalta arvioiden ollut paras tietämys uuden 1.7.2016 voimaan tulleen lomituspalvelulain 7 §:n säännösten soveltamisesta. Takaisinperintää koskeva asia ei millään tavoin ollut aiheutunut valittajan toiminnasta tai hänen antamistaan tiedoista. Takaisinperintä oli ollut valittajalle yllättävä ja ennalta-arvaamaton seuraus, eikä takaisinperittävää määrää voitu pitää vähäisenä.
Lomituspalvelulain 29 §:n 3 momentissa on säädetty mahdollisuudesta luopua takaisinperinnästä osittain tai kokonaan, jos se katsotaan kohtuulliseksi eikä perusteeton etu ole aiheutunut palvelun saajan taikka hänen edustajansa vilpillisestä menettelystä. Pykälän 4 momentissa säädetty huomioon ottaen 3 momentissa säädettyä mahdollisuutta ei kuitenkaan ole silloin, kun on kyse 2 momentissa mainitusta ehdollisesta päätöksestä.
Hallinto-oikeus totesi, että lomituspalvelulain 29 §:n 4 momentti huomioon ottaen paikallisyksikölle maksettavaa nyt kysymyksessä olevaa korvausta ei voida kohtuullistaa tai poistaa lomituspalvelulain säännösten nojalla. Kun otetaan huomioon edellä ilmi käyvät hyvin poikkeukselliset olosuhteet, hallinto-oikeus katsoi, että asia oli ratkaistava hyvän hallinnon ja luottamuksensuojan periaatteita noudattaen.
Hallinto-oikeus katsoi, että valittajan sijaisapupäätösten takaisinperintään johtaneissa olosuhteissa sekä hyvän hallinnon ja luottamuksensuojaa koskevan periaatteen viranomaisten toiminnalle asetetut vaatimukset huomioon ottaen edellytyksiä periä valittajalle ehdollisilla päätöksillä myönnetystä sijaisavusta Melan ja paikallisyksikön päätösten mukaista korvausta ei ollut. Valituksenalainen päätös oli siten hallintolain 6 §:n vastaisena kumottava.
Maatalousyrittäjien lomituspalvelulaki 3 § 1 mom 1 kohta , 3 § 2 mom, 5 §, 7 § 1 mom ja 2 mom 2 kohta, 11 a § 1 mom, 11 § 2 ja 3 mom sekä 29 § 1, 2, 3 ja 4 mom

matches:
§ 1
§ 2
§ 1
§ 1
§ 2
§ 1


text:
Kuluttaja-IP-kameroiden valmistajat ja toimittajat - kuluttajien IP-kameroiden tehdas - WODSEE
Kuluttajien IP-kamerat
WIP10G / 13G / 20G-CRD30 720P HD IP-kamera jossa kaksisuuntainen puhua, Pimeänäkö, tietue
WODSEE on yksi parhaiten wip10g / 13g / 20g-crd30 720p hd ip-kamera kaksisuuntainen puhua, Pimeänäkö, tallentaa valmistajat ja toimittajat, ja olemme tunnettuja tuotemerkkejä. Voit ostaa tai tukku laadukkaita ja uusimmat tuotteet...
WIP10G / 13G / 20G-AH10 Motion Detection pilvi P2p Full Hd kiinteä Len Sisäuima Security infrapunaverkkoyhteyden Ip Camera
KET-AH10 Motion detection pilvi p2p ml; mellinen hd kiinteä len Sisäuima turvallisuus infrapunaverkkoyhteyden ip cameraFeatures Indoor koti camerasupport Cloud(P2P) pelata ja kytke Supp
WIP10G / 13G / 20G-CA30 ulkouima tukea P2p pitkä Ir etäisyys Poe Cctv Web Bullet Ip valvontakamera
KET-CA30 ulkouima valvonta tukea p2p pitkä ir etäisyys poe cctv web bullet ip cameraFeatures 3,6 mm / HD kiinteä LensSupport Cloud(P2P). Tuki mobiili v
WIP10G / 13G / 20G-CK30 vedenpitävä H.264 asuntojen pilvi P2p Cctv hämäränäön ulkouima Bullet turvallisuus Ip kamera
KET-CK30 vedenpitävä h.264 asuntojen pilvi p2p cctv yö visio ulkouima bullet turvallisuus ip cameraFeatures HD megapikselin lensSupport Cloud(P2P) ja langattoman valvonnan functionSupport Pelcon IP 2.3 stander ve
WIP10G / 13G / 20G-CM10 tukea mobiili Cctv 1080p 960 p 720p Poe Dome pilvi P2p Ip valvontakamera
KET-CM10 tukea mobiili cctv 1080p 960 p 720p poe dome turvallisuutta cloud p2p ip cameraFeatures Indoor dome camerasupport Cloud(P2P) tukea mobiili valvonta fu
WIP10G / 13G / 20G-CR40 tukea Cloud P2p Pelcon IP 2.3 Poe megapikselin Cctv kupolin Sisäuima Ip kamera
KET-CR40 tukea cloud p2p Pelcon IP 2,3 poe megapikselin verkko cctv kupolin Sisäuima ip cameraFeatures matala valaistus, tuki Cloud(P2P) ja langattoman valvonnan functionSupport Pelcon IP 2.3 stander versionMoti
WIP10G / 13G / 20G-EA30 vedenpitävä Ip66 ulkouima valvonta Poe pilvi P2p Ip-verkon Bullet Cctv kamera
KET-EA30 vedenpitävä ip66 ulkouima valvonta poe pilvi p2p ip verkon bullet cctv cameraFeatures H.264 kuluttajien IP kamera ulkouima waterproofSupport Cloud(P2P) ja mo
WIP10G / 13G / 20G-HT40 kaksisuuntainen Audio tuki mobiili Varifocal Hd Zoom-objektiivi Bullet verkon Ip-kamera
KET-HT40 kaksi suuntainen audio tukea mobiili varifocal hd zoom-objektiivi bullet verkko ip cameraFeatures Outdoor luoti camerasupport Cloud(P2P) tukea Mobile viewSupport Pelcon IP 2.3 stander versionMotion detecti
WODSEE on yksi parhaista IP-kameroiden valmistajista ja toimittajista, ja meillä on yksi kuuluisimmista IP-kameroiden tuotemerkkeistä. Voit ostaa tai ladata korkealaatuisia ja uusimpia normaaleja HD-kameraja, kuluttajaverkkokameraa, IP-CCTV-kuluttajia, kuluttajia IP CAM ja CE-sertifiointi tehtaistamme.

matches: HD hd Hd hd HD HD Hd hd


text:
Melkein HD kuvaa | OmaYhteisö
Melkein HD kuvaa
Myyjä myi ja minä ostin , viihteen nimittäin . Miten kuvan laadun saa HD- tasoiseksi ? Eurofutis ei näytä viihteen kautta kovin hääviltä , ihan 90-lukua. Hjälp !
Vastauksen tähän kysymykseen jakoi Prinsessaponi 6 heinäkuu 2016, 11:53
Oletko kytkenyt digiboksin ja modeemin keskenään langattomasti vai verkkojohdolla? Kun laitteet ovat keskenään kiinni johdolla niin niiden välillä on silloin aina vahvempi ja vakaampi yhteys.
HD -kanava skaalautuu automaattisesti korkealaatuiseksi kun kaistaa on vapaana tarpeeksi, sujuvan kuvan aikaansaamiseksi tarvitaan n. 10mbit/s. Onko näitä ongelmoivia HD -kanavia yksi tai useampi? Ovatko tallenteen toimineet asianmukaisesti?
Usein myös modeemin resetoiminen hammastikulla ja digiboksin boottaus saattavat auttaa ratkomaan pieniä välille kehkeytyneitä yhteysongelmia :8
Onko sulla Elisan kaapelitv vaiko netin yli tulevat maksukanavat? Kerrotko kanavapaikan, jolta ottelua katselit, niin mietitään sitten lisää asiaa.
lainaten Sorsselsson kommenttia,kuvanlaatu tosiaan ihan kivikaudelta(vertaan kaverin Soneran paketin)
kuvanlaatuun esim.MTV MAX formulat muka HD.tä.EI TODELLAKAAN.
Miksi niissä ei edes näy HD-logo.Tai sitten olen sokeutumassa?
Tehkää nyt hyvänen aika jotakin parannusta.Kallis paketti ja tota laatua-----...........:@
Vastailinkin jo sinulle barcaforever aloittamaasi keskusteluun, eli mustan Netgemin digiboxin ominaisuus aiheuttaa tuota heittelyä erityisesti Maikkarin kanavilla. Asia on tiedossamme kyllä.
Laajakasta tulee taloon kuparilla jonka pituus on 1km ja rasialta mitattu nopeus n.17Mb. Viihdeboksi on vähän röökiaskia isompi ja musta.
Boksista hdmi piuhalla telkkariin, asunnossani yleiskaapelointi jonka kautta kytkentä modemista boksiin.
- Sörsselssön.
Asetusten mukaan pitäisi olla Hd profiili mutta....
-Sörsselssön
Edellisessä viestissä kyllä koitin mainita että kytkentä on tehty yleiskaapeloinnin kautta, ei siis wlan.
Mielestäni kuva ei ole missään vaiheessa ollut hd tasoista , muut perheenjäsenet varastavat kaistaa mutta eivät aina , jossain vaiheessa pitäisi kuitenkin näkyä hd-tasoistakin kuvaa.
Juu täytyy varmaan resetoida jne. mutta jos en saa aikaiseksi muutosta näillä keinoilla taitaa olla edessä tuotteen vaihto . Hd kuvaa jollain muulla toimitustavalla , joko haravan tai sitten satelliitin kautta , tai molemmat.

matches: HD HD HD HD Hd hd Hd


Verohallituksen päätös leimaverokoneiden… 1334/1996 - Säädökset alkuperäisinä - FINLEX ®
Olet tässä: Finlex › Lainsäädäntö › Säädökset alkuperäisinä › 1996 › 1334/1996
Verohallitus on 6 päivänä elokuuta 1943 annetun leimaverolain 70 §:n 3 momentin nojalla, sellaisena kuin se on 9 päivänä elokuuta 1993 annetussa laissa (730/93), päättänyt:
Asiakirjasta menevä leimavero saadaan suorittaa leimaamalla asiakirja leimaverokoneella siten kuin tässä päätöksessä määrätään.
Lääninverovirasto, jonka toimialueella luvanhaltija leimaverokonetta käyttäisi, myöntää hakemuksesta luvan leimaverokoneen käyttämiseen. Lupa myönnetään leimaverokonekohtaisena ja koneen käyttöpaikkakohtaisena. Lupaa ei myönnetä luonnolliselle henkilölle.
Sitä, joka on saanut luvan käyttää leimaverokonetta, sanotaan luvanhaltijaksi. Luvanhaltija vastaa leimaverokoneen hankinnasta ja ylläpidosta aiheutuvista kustannuksista.
Valtion viranomaisen käytössä olevalla leimaverokoneella saadaan leimata lääninveroviraston antamassa käyttölupapäätöksessä mainittuja asiakirjoja.
Muun luvanhaltijan kuin valtion viranomaisen käytössä olevalla leimaverokoneella saadaan leimata:
1) vekseli, jonka asettajana on luvanhaltija tai joka on siirretty luvanhaltijalle;
2) velkakirja ja shekkitili- tai muu lainasopimus;
3) maksamismääräyshakemukseen ja lainhakuanomukseen liittyvä saamistodiste; sekä
4) tuomioistuimelle annettava tai esitettävä saamistodiste tai muu asiakirja.
Kohdissa 2―4 tarkoitettujen asiakirjojen on liityttävä luvanhaltijan toimintaan siten, että luvanhaltija on asiassa osallisena ostajana, myyjänä, hakijana, asiamiehenä tai muussa vastaavassa ominaisuudessa.
Velkakirja tai sopimus saadaan leimata leimaverokoneella myös silloin kun se on kiinnitetty tai tarkoitettu kiinnitettäväksi.
Lääninverovirasto voi hakemuksesta oikeuttaa luvanhaltijan, joka ei ole valtion viranomainen, leimaamaan leimaverokoneella muitakin kuin edellä 2 momentissa tarkoitettuja asiakirjoja.
Jos edellä 2 momentissa tarkoitettu luvanhaltija on muu yritys kuin pankki, lääninverovirasto voi rajoittaa luvanhaltijan oikeutta käyttää leimaverokonetta vain sellaisiin asiakirjoihin, jotka liittyvät luvanhaltijan toimialaan.
Leimapainanteessa tulee olla:
1) sanat LEIMAVERO STÄMPELSKATT ja Suomen vaakuna;
2) lääninveroviraston koneelle määräämä numero;
3) leimaamisen päivämäärä;
4) leimaveron määrää osoittava merkintä markkoina; sekä
5) koneen käyttöpaikkakunta.
Leimapainanteessa voi lisäksi olla erillisenä osana luvanhaltijan nimellä tai nimilyhenteellä sekä luvanhaltijan määräämällä numerotunnuksella varustettu lisäpainanne.
Leimaamiseen on käytettävä leimaverokonetta varten valmistettua vihreää leimasinväriä. Luvanhaltijan on huolehdittava siitä, että leimapainanteet ovat aina selvästi luettavissa.
Leimaverokoneena saadaan käyttää vain Verohallituksen hyväksymää tyyppiä olevia koneita. Yrityksen, joka aikoo pitää kaupan leimaverokoneita, tulee antaa Verohallitukselle sitoumus siitä, että sen myytäviksi tarkoitetut leimaverokoneet ovat Verohallituksen hyväksymän mallikoneen mukaisia ja että se koneiden myynnissä, korjauksessa ja huollossa noudattaa niistä annettavia määräyksiä. Tällaista yritystä sanotaan valtuutetuksi myyjäksi.
Leimaverokoneiden valvonnasta huolehtivat Verohallitus ja lääninverovirastot. Leimaverokonetta saadaan käyttää sen jälkeen kun valvova viranomainen on sen valtuutetun myyjän tai tämän edustajan läsnäollessa tarkastanut, lukinnut ja sinetöinyt.
Leimalaatta valmistetaan lääninveroviraston luvalla luvanhaltijan kustannuksella. Leimalaatta kuuluu valtiolle. Edellä 4 §:n 2 momentissa tarkoitettu lisäpainanteen painava laatta kuuluu kuitenkin luvanhaltijalle.
Leimalaatta, joka kulumisen tai vahingoittumisen vuoksi ei anna selvää painannetta, tai jossa tapahtuu muutoksia, on uusittava luvanhaltijan kustannuksella.
Käytöstä poistettu leimalaatta, lukuunottamatta 4 §:n 2 momentissa mainittua lisäpainanteen painavaa laattaa, on luovutettava lääninverovirastolle.
Leimaverokonetta saa käyttää vain luvanhaltija. Luvanhaltijan, joka luopuu leimaverokoneen käyttämisestä, tulee kirjallisesti ilmoittaa siitä lääninverovirastolle. Tällaista konetta ei saa ottaa uudelleen käyttöön ilman lääninveroviraston lupaa. Leimaverokoneen käytöstä luovuttaessa leimalaattaan sovelletaan, mitä edellä 7 §:n 3 momentissa on säädetty.
Luvanhaltijan nimen ja osoitteen sekä koneen käyttöpaikan osoitteen muutoksesta on kirjallisesti ilmoitettava sille lääninverovirastolle, jonka virka-alueella leimaverokonetta on käyttölupapäätöksen mukaisesti käytetty.
Luvanhaltija on velvollinen säilyttämään leimaverokoneen ilmoitetussa käyttöpaikassa.
Luvanhaltijan on maksettava kertyneen leimaveron määrä sille lääninverovirastolle, jonka toimialueella leimaverokonetta 2 §:n 1 momentin mukaan käytetään, seuraavasti:
Luvanhaltija/maksupäivä
Leimavero on kertynyt kalenterikuukauden aikana Muu kuin valtion viranomainen Valtion viranomainen
1-10päivinä 11-20 päivinä saman kalenterikuukauden 12. päivä saman kalenterikuukauden 22. päivä saman kalenterikuukauden 20. päivä saman kalenterikuukauden viimeinen päivä
21-kuukauden viimeisenä päivänä kalenterikuukautta seuraavan kuukauden 2. päivä kalenterikuukautta seuraavan kuukauden 10. päivä
Jos edellä mainittu maksupäivä on pyhäpäivä, juhannusaatto tai arkilauantai, saa maksettavan määrän suorittaa ensimmäisenä arkipäivänä sen jälkeen.
Luvanhaltijan on suoritettava veron määrä Verohallituksen vahvistamaa maksulomaketta käyttäen. Lomakkeelle on merkittävä siinä vaaditut tiedot.
Luvanhaltijan on Verohallituksen määräämällä tavalla pidettävä luetteloa leimaverokoneen käytöstä. Luvanhaltijan on lääninveroviraston kehotuksesta esitettävä leimaverokone, luettelo ja tositteet suoritetusta leimaverosta tarkastettavaksi.
Valtion viranomaisista luvanhaltijana koskevista tarkastuksista on säädetty erikseen.
Verohallitus tai lääninverovirasto voi kieltää leimaverokoneen käytön väliaikaisesti tai peruuttaa sen käyttöluvan:
1) jos luvanhaltija on laiminlyönyt maksujen suorittamisen määräaikana;
2) jos kone ei toimi tyydyttävästi tai sitä väärinkäytetään; taikka
3) jos luvanhaltija ei noudata muita leimaverokoneesta annettuja määräyksiä ja ohjeita.
Luvanhaltija on vastuussa ja korvausvelvol-linen vahingosta, joka voi aiheutua valtiolleleimaverokoneen tai sen laskulaitteen epäluotettavasta tai puutteellisesta toiminnasta sekä koneen virheellisestä tahi huolimattomasta käsittelystä taikka väärinkäytöstä.
Luvanhaltijan on huolehdittava siitä, että leimaverokoneen käyttäjä on aina selvillä leimaverokoneen käyttöön liittyvistä määräyksistä.
Jos valtuutettu myyjä ei noudata 5 §:ssä mainitun sitoumuksen ehtoja tai Verohallituksen antamia leimaverokoneen myyntiä, korjausta tai huoltoa koskevia määräyksiä, taikka jos konetyyppi osoittautuu käytössä niin epäluotettavaksi, että leimaveron oikea-aikainen ja oikeamääräinen kertyminen vaarantuu, Verohallitus voi kieltää sitoumuksessa mainitun konetyypin myynnin, korjauksen ja huollon.
Valtuutettu myyjä on vastuussa siitä vahingosta, joka voi aiheutua valtiolle 5 §:ssä mainitun sitoumuksen ehtojen tai muiden edellä 1 momentissa tarkoitettujen määräysten rikkomisesta.
Tämä päätös tulee voimaan 1 päivänä tammikuuta 1997. Ennen tämän päätöksen voimaantuloa voidaan ryhtyä sen soveltamiseksi tarpeellisiin toimiin.
Tällä päätöksellä kumotaan leimaverokoneiden käytöstä 19 päivänä syyskuuta 1993 annettu Verohallituksen päätös (788/93) siihen myöhemmin tehtyine muutoksineen.
1 §2 §3 §4 §5 §6 §7 §8 §9 §10 §11 §12 §13 §14 §